CELEX: 32022R0629
Language: et
Date: 2022-01-12 00:00:00
Title: Komisjoni delegeeritud määrus (EL) 2022/629, 12. jaanuar 2022, millega muudetakse delegeeritud määruses (EL) 2017/583 sätestatud regulatiivseid tehnilisi standardeid seoses sellise likviidsuskünniste ja tehingute protsentiili kohandamisega, mida kasutatakse selleks, et määrata kindlaks instrumendile omane maht, mida kohaldatakse teatavate mittekapitaliinstrumentide suhtes (EMPs kohaldatav tekst)

13.4.2022   
               
               
                  ET
               
               
                  Euroopa Liidu Teataja
               
               
                  LI 115/1
               
            
         KOMISJONI DELEGEERITUD MÄÄRUS (EL) 2022/629,
         12. jaanuar 2022,
         millega muudetakse delegeeritud määruses (EL) 2017/583 sätestatud regulatiivseid tehnilisi standardeid seoses sellise likviidsuskünniste ja tehingute protsentiili kohandamisega, mida kasutatakse selleks, et määrata kindlaks instrumendile omane maht, mida kohaldatakse teatavate mittekapitaliinstrumentide suhtes
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 15. mai 2014. aasta määrust (EL) nr 600/2014 finantsturgude kohta ning millega muudetakse määrust (EL) nr 648/2012, (1) eriti selle artikli 9 lõike 5 kolmandat lõiku,
         ning arvestades järgmist:
         
                     (1)
                  
                  
                     Komisjoni delegeeritud määruses (EL) 2017/583 (2) on sätestatud võlakirjade, struktureeritud finantstoodete, lubatud heitkoguste väärtpaberite ning tuletisinstrumentide suhtes kohaldatavad läbipaistvusnõuded. Kõnealuste nõuete sujuva rakendamise tagamiseks on kõnealuse delegeeritud määrusega kehtestatud teatavate läbipaistvuskünniste etapiviisiline kohaldamine, nii et nelja aasta jooksul alates 2019. aastast hakatakse igal aastal kohaldama järgmisi künniseid. Selline etapiviisiline kohaldamine võimaldab järk-järgult laiendada vastavate läbipaistvuskohustuste kohaldamist. Eelkõige puudutab see keskmise päevase tehingute arvu kriteeriumi, mida kasutatakse likviidse turuga võlakirjade kindlaksmääramiseks, ja tehingute protsentiile, mida kasutatakse instrumendile omase mahu kindlaksmääramiseks, mis võimaldab vabastada kauplemiseelse läbipaistvuse kohustustest.
                  
               
                     (2)
                  
                  
                     Selle etapiviisilise lähenemisviisi puhul ei ole liikumine järgmisse etappi automaatne. Euroopa Väärtpaberiturujärelevalve (ESMA) peab esitama komisjonile oma iga-aastase hinnangu järgmisse etappi liikumise asjakohasuse kohta. ESMA hinnangus tuleb analüüsida asjaomaste finantsinstrumentide kauplemismahtude arengut praeguses etapis ja prognoosida võimalikku mõju, mida järgmisse etappi liikumine võib avaldada nii olemasolevale likviidsusele kui ka turuosalistele. Kui see on asjakohane, peab ESMA koos oma aruandega esitama läbivaadatud regulatiivsed standardid, millega kohandatakse künnis järgmisele etapile.
                  
               
                     (3)
                  
                  
                     ESMA esitas oma hinnangu ja läbivaadatud regulatiivsed standardid komisjonile 22. juulil 2021. ESMA järeldab, et 1,57–2,58 % võlakirjadest, millega kaubeldi 2020. aasta esimese ja neljanda kvartali vahel, käsitati likviidsena vastavalt etapis S2 kohaldatavatele kriteeriumidele. Etappi S3 liikumine tähendab ligikaudu 40 % kasvu.
                  
               
                     (4)
                  
                  
                     Instrumendile omase mahu suhtes järeldab ESMA, et liikumine etapist S2 etappi S3 mõjutab peamiselt kauplemist riigivõlakirjade ja muude avaliku sektori võlakirjadega, sest nende instrumentide puhul on kasv suurim. Nende instrumentidega kaubeldakse siiski tavaliselt 3–6 miljoni euro vahemikus. ESMA leiab seega, et liikumisel etappi S3 jääks kauplemiseelsele instrumendile omane maht endiselt piisavalt madalale tasemele, et kaitsta likviidsuse pakkujaid suurtest korraldustest tuleneva turumõju eest, tagades samal ajal, et kauplemiseelset läbipaistvust kohaldatakse rohkemate likviidsete võlakirjade suhtes.
                  
               
                     (5)
                  
                  
                     Võttes arvesse ESMA tehtud hindamist ja võlakirjaturu piiratud läbipaistvuse taset, piiratud mõju konkurentsile turul ja asjaolu, et künnis oleks endiselt piisavalt madal, et kaitsta likviidsuse pakkujaid suurtest korraldustest tuleneva võimaliku turumõju eest, on asjakohane liikuda likviidse turuga võlakirjade ja võlakirjade instrumendile omase mahu puhul etappi S3. Liikumine etappi S3 peaks suurendama võlakirjaturul võimaliku läbipaistvuse taset, ilma et see mõjutaks negatiivselt likviidsust.
                  
               
                     (6)
                  
                  
                     Seepärast tuleks delegeeritud määrust (EL) 2017/583 vastavalt muuta.
                  
               
                     (7)
                  
                  
                     Käesolev määrus põhineb ESMA poolt komisjonile esitatud regulatiivsete tehniliste standardite eelnõul.
                  
               
                     (8)
                  
                  
                     ESMA on korraldanud käesoleva määruse aluseks oleva regulatiivsete tehniliste standardite eelnõu kohta avalikud konsultatsioonid, analüüsinud võimalikke seonduvaid kulusid ja kasu ning küsinud nõu Euroopa Parlamendi ja nõukogu määruse (EL) nr 1095/2010 artikli 37 kohaselt loodud väärtpaberituru sidusrühmade kogult, (3)
                     
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määruse (EL) 2017/583 muudatused
            Delegeeritud määruse (EL) 2017/583 artiklit 17 muudetakse järgmiselt:
            
                        a)
                     
                     
                        lõige 1 asendatakse järgmisega:
                        
                           „1.   Selliste võlakirjade kindlaksmääramiseks, millel ei ole artikli 6 kohaldamisel likviidset turgu, ja kooskõlas artikli 13 lõike 1 punktis b määratletud metoodikaga lähtutakse likviidsuskriteeriumi „keskmine päevane tehingute arv“ korral lähenemisviisist, mille puhul kohaldatakse „keskmist päevast tehingute arvu“, mis vastab etapile S3 (7 tehingut päevas).“;
                        
                     
                  
                        b)
                     
                     
                        lõige 3 asendatakse järgmisega:
                        
                           „3.   Finantsinstrumendile omase mahu kindlaksmääramiseks artikli 5 kohaldamisel ja kooskõlas artikli 13 lõike 2 punkti b alapunktis i määratletud meetodiga kasutatakse lähenemisviisi kohaldatava tehingute protsentiili jaoks, kohaldades etapile S3 vastavat tehingute protsentiili (50. protsentiil).
                           Finantsinstrumendile omase mahu kindlaksmääramiseks artikli 5 kohaldamisel ja kooskõlas artikli 13 lõike 2 punkti b alapunktides ii–iv määratletud meetodiga kasutatakse lähenemisviisi kohaldatava tehingute protsentiili jaoks, kohaldades etapile S1 vastavat tehingute protsentiili (30. protsentiil).“
                        
                     
                  
         
            Artikkel 2
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 12. jaanuar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 173, 12.6.2014, lk 84.
         
            (2)  Komisjoni 14. juuli 2016. aasta delegeeritud määrus (EL) 2017/583, millega täiendatakse finantsinstrumentide turge käsitlevat Euroopa Parlamendi ja nõukogu määrust (EL) nr 600/2014 seoses regulatiivsete tehniliste standarditega, mis käsitlevad kauplemiskohtade ja investeerimisühingute suhtes kohaldatavaid läbipaistvuse nõudeid võlakirjade, struktureeritud finantstoodete, lubatud heitkoguste väärtpaberite ning tuletisinstrumentide puhul (ELT L 87, 31.3.2017, lk 229).
         
            (3)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).